སྤྱི་ཚོགས་འཕེལ་རིམ་གྱི་འཚོ་བ་ངེས་ཅན་ཞིག་གི་ནང་གླུ་དང་ལ་གཞས་སོགས་ཚུར་སྣང་བྱུང་བས་རྩོམ་རིག་རྣམ་པ་གྲུབ།བོད་རིགས་མང་ཚོགས་ཀྱི་འཚོ་བ་དངོས་ཀྱི་ནང་གསོག་ཉར་བྱེད་པའི་ཐོན་དངོས་རིན་ཐང་བྲལ་བ་དང་འོད་སྟོང་འབར་བའི་གླུ་ནི་སྲིད་པ་ཆགས་གླུ།སྲིད་པའི་བ་ཆུང་བཤའ་བའི་གླུ།བྱིས་པའི་གཉིད་གླུ།གཞས་གླུ།སྒོར་གླུ།ཆོས་གླུ།མགུར་གླུ།རི་གླུ།རྨོ་འདེབས་པའི་གླུ།གྱང་གླུ།ཞིང་འབྲེག་པའི་གླུ།ཡུར་མ་ཡུར་བའི་གླུ།གཡུལ་གཅོག་གི་གླུ།ས་འཚིག་བསྲེག་པའི་གླུ།སྤོ་ཐོ་རྡུང་བའི་གླུ།གདུང་མ་འགྱོགས་པའི་གླུ།ཕྱུགས་འཚོ་བའི་གླུ།བལ་འབྲེག་པའི་གླུ།ཐགས་འཐག་པའི་གླུ།ཕྱིང་འཇོག་པའི་གླུ།ཕང་འཁེལ་བའི་གླུ།ནོར་འགུག་པའི་གླུ།འོ་མ་བཞོ་བའི་གླུ།འོ་མ་དཀྲོག་པའི་གླུ།རྟ་རྒྱུག་པའི་གླུ།རྟ་འདེད་པའི་གླུ།མདའ་གླུ།གཡང་གླུ་སོགས་ནི་རྣམ་པ་རྒྱ་ཆེ་ཞིང་རོ་ཉམས་ཕུན་སུམ་ཚོགས་པ།བརྗོད་བྱ་གཏིང་ཟབ་ཅིང་རྗོད་བྱེད་རྣ་བར་འཇེབས་ལ་ཡིད་དུ་འོང་བའི་རིག་གནས་སྒྱུ་རྩལ་བང་མཛོད་ནང་གི་རིན་ཆེན་ནོར་བུ་ཞིག་ཡིན།